Jelaskan Ringkesan carita dari Step Brothers (filem) dalam bahasa jawa

Brennan, telung puluh sanga taun, lan Dale, umur patang puluh taun, ketaman sindrom anak-anak sing tansah péngin ing omah waé. Brennan manggon karo ibune, Nancy; lan Dale manggon bareng bapaké, Robert. Wong tuwané cah loro mau ketemu ing sawijiné adicara, banjur padha ngronce kasmaran. Robert lan Nancy bebojoan, meksa Brennan lan Dale manggon saomah minangka sadulur kuwalon.

Brennan lan Dale ora seneng siji lan sijiné, saben dina padu, ngèlék-èlèk, gelut, ora gelem kalah, pokoke manut karepé. Brennan dolanan piranti musik drums duwéké Dale lan nggawe ribut ing ngarepan omah. Sabanjuré, wong tuwané mènèhi wektu seminggu dinggo nggolèk pagawéan. Utawa yèn ora bisa, kala mangsa sesasi, cah loro mau dipeksa lunga saka omah.

Nalika adhiné Brennan sing jenengé Derek, agen leasing hèlikopter, teka ing kulawarga kuwi, dhèwèké ncece cah loro mau sing durung bisa ngranggeh kasukesan urip, malah terus-terusan kaya cah cilik. Derek banjur diantem rainé déning Dale. Ing pungkasané, sadurungé padha pamit mulih, bojoné Derek ujug-ujug meksa Dale ngajak nglakoni adegan sex ing pojokan omah. Nanging sawisé kuwi, antarané Brennan lan Dale jebul ana babagan sing dianggep padha, lan miwiti tumindak apik kaya déné kakang-adhi lan kanca raket.

Robert nyusun sapérang wawancara ing perusahaan dinggo Brennan lan Dale, nanging wong loro mau malah ngecé juru wawancara liwat tumindak sing kurang ngurmati. Robert lan Nancy mratelakké anané rencana arep pènsiyun lan lunga adoh numpak prau, mubengi donya, mlancong, lan ngongkon Derek ngedol omahé, sarta meksa Brennan lan Dale nglakoni terapi kanggo apike urip ing tembé mburi. Dale lan Brennan pungkasané miwiti nglakoni karier kanthi ngedekké perusahaan panglipur "Prestige Worldwide".

Dale lan Brennan mbabar musik vidio kapisan nalika ulang tauné Derek, kalebu potongan adegan sing nggambarké nalika cah loro mau ngrusak kapalé Robert. Pas Dina Natal, Robert mbyawaraké yèn dhèwèké arep pisahan karo Nancy, jalaran polah tingkahé Brennan lan Dale. Kaget tumrap pratelan kuwi, cah loro mau nyalahké siji lan sijiné, gelut, lan milih urip pepisahan. Brennan nyambut gawé ing perusahaan leasing hèlikopter nggoné Derek, lan Dale nyambut gawé ing perusahaan catering. Pirang-pirang minggu sabanjuré Brennan lan Dale dadi tambah diwasa lan sukses.